
Тусгай хамгаалалттай газар нутгийн тухай 
хуулийн шинэчилсэн найруулгын төслийн талаар

Тусгай хамгаалалттай газар нутгийн тухай хуулийн шинэчилсэн найруулгын төсөл болон хамт өргөн мэдүүлэх төслүүдийн талаарх олон нийтийн хэлэлцүүлгийг Хууль тогтоомжийн тухай хуулийн 38 дугаар зүйлийн 38.6.4-т заасны дагуу цахим хэлбэрээр явуулахаар 2026 оны 06 дугаар сарын 10-ны өдөр “D.PARLIAMENT.MN” цахим хуудсанд байршуулж, санал авах ажлыг зохион байгууллаа.

	Цахим хуудсанд хуулийн төслийг байршуулснаас хойш 2026 оны 08 дугаар сарын 20-ны өдрийн байдлаар хуулийн төсөлтэй 80 гаруй иргэн танилцаж дэмжиж байгаагаа илэрхийлсэн бол хуулийн төслийн 30 орчим зүйл, заалттай холбогдуулан давхардсан тоогоор 50 гаруй иргэн саналаа ирүүлсэн. Иргэд ТХГ нутагт олгосон газар  эзэмшигчийн хариуцлагыг нэмэгдүүлэх, хууль зөрчсөн асуудлыг цэцэглэх, хүнд даацын машин техник оруулахгүй байх, ан амьтан агнах, хүрээлэн буй орчныг муутгасан тодорхой үйлдлүүдийг хориглох, малчдад өвөлжөө хаваржааны газар эзэмшүүлэхдээ харицлагыг болон нэг үеэр эзэмшинэ гэснийг тодорхой болгох, байгалийг нөхөн сэргээх ажлын санхүүжилтийг нэмэгдүүлэх, бэлчээр ашиглах, хадлан бэлтгэхэд төлбөр төлөх, ТХГН-ийн дэглэм зөрчих, үйлдэлд нь өндөр торгууль ногдуулах зэрэг саналуудыг түлхүү илэрхийлсэн ба тэдгээрийн 80 орчин хувь нь төсөлд туссан болно.    

	Байгаль орчин, хүнс, хөдөө аж ахуйн байнгын хорооноос 2026 оны 04-р сарын 29-ний өдөр Төрийн ордонд нээлттэй хэлэлцүүлэг зохион байгуулсан бөгөөд хэлэлцүүлэгт байгаль орчин, уур амьсгалын өөрчлөлтийн яам, тусгай хамгаалалттай газар нутагт газар ашиглагч, эрдэмтэн, судлаачид, дотоодын болон олон улсын байгууллагуудын төлөөлөл зэрэг 54 хүн оролцсон.

2026 оны 05 дугаар сарын 01-ний өдрөөс 2026 оны 05  дугаар сарын 22-ны өдрийн хооронд Улаанбаатар хот, аймаг орон нутагт бүсчилсэн хэлбэрээр хэлэлцүүлгийг нийт 16 байршилд  хийж, оролцогч талуудын саналыг авсан болно. 
Хэлэлцүүлэгт 1200 орчим хүн иргэн оролцож, давхардсан тоогоор 200 орчим санал гаргасан байна.

Тусгай хамгаалалттай газар нутгийн тухай хуулийн шинэчилсэн найруулгын төслийн хэлэлцүүлгийг 2026 оны 08 дугаар сарын 22-ний өдөр COP-17 Ногоон бүсийн “Өгөдэй” танхимд амжилттай зохион байгууллаа. Хуулийн төслийг олон нийт болон тусгай хамгаалалттай газар нутгийн 40 орчим захиргаадын төлөөлөл болох 100 орчим хүнд хуулийн төслийг бүлэг, зүйл, заалт бүрээр танилцуулж, саналыг авсан. Төсөлд оролцогчдоос хамгаалалтын захиргаа, түр отоглох цэгтэй холбоотой саналаа илэрхийлсэн бөгөөд газар ашиглалт, аялал жуулчлал, өвөлжөө, хаваржааны газрын асуудлыг төсөлд илүү ойлгомжтой болгон тусгав.  

